Mai ales în Iran au fost executaţi anul trecut mult mai mulţi oameni. Amnesty International şi-a prezentat noul raport privind aplicarea pedepsei capitale la nivel mondial.
În volumul său "Reflecţii asupra pedepsei cu moartea", care a produs dispute aprinse în epocă, Albert Camus se pronunţa vehement împotriva pedepsei capitale. Pentru scriitorul şi filozoful francez nu era un act de dreptate ci expresia răzbunării şi reglării de conturi. Dacă ne uităm din această perspectivă la cele mai recente cifre publicate de Amnesty International (AI), trebuie să constatăm că dreptatea nu o duce prea bine la nivel global.
Aceasta fiindcă potrivit raportului anual al organizaţiei pentru drepturile omului privind aplicarea la nivel mondial a pedepsei capitale, anul trecut au fost executaţi cel puţin 1153 de oameni. Au fost decapitaţi, spânzuraţi, împuşcaţi sau otrăviţi. Procentul este cu 33 la sută mai mare decât în anul anterior, 2022, când au fost numărate 883 de execuţii. Este cel mai mare număr de execuţii pe care AI le-a consemnat pe durata a aproape un deceniu.
Execuţii: China a devansat Iranul şi Arabia Saudită
Din cele 16 ţări care aplică pedeapsa capitală, doar câteva sunt responsabile pentru creşterea numărului execuţiilor. Iranul a aplicat aproape trei sferturi din totalul pedepselor cu moartea (cel puţin 853) iar Arabia Saudită 15 la sută (172 de execuţii). Şi Somalia (cel puţin 38) şi SUA (24) au aplicat mai multe pedepse capitale, comparativ cu anul anterior. Numărul noilor pedepse capitale pronunţate la nivel mondial a crescut cu 20 la sută, însumând 2.428 în 52 de ţări ale lumii.
Amnesty International pleacă de la premisa că majoritatea oamenilor au fost conduşi la eşafod în China. Din pricina faptului că statul chinez ţine secret numărul de execuţii, acestea nu figurează în raportul AI, dar se bănuieşte că au fost cu miile. Aproximativ acelaşi lucru este valabil şi în cazul Coreei de Nord şi Vietnamului, ţări bănuite şi ele că execută oameni în număr mare.
"Dramatica creştere a numărului execuţiilor la nivel mondial este şocantă. Cifrele AI arată doar vârful aisbergului, fiindcă din unele ţări nu există date exacte", a declarat Renata Alt. Politiciana formaţiunii liberale germane FDP este preşedinta Comisiei pentru drepturile omului şi ajutor umanitar a Bundestagului.
"Orgii ale sângelui" în unele ţări
Amnesty International consideră totuşi un progres faptul că numărul ţărilor în care se aplică pedeapsa capitală a scăzut. "Tot mai multe ţări renunţă să aplice această pedeapsă groaznică", a relatat Julia Duchrow, secretara generală a biroului Amnesty International din Germania. Numărul lor a scăzut de la 20 în anul 2022 la 16 in 2023. În Belarus, Japonia, Myanmar şi Sudanul de Sud nu s-au mai consemnat execuţii. Până astăzi pedeapsa capitală a fost abolită în 144 de țări.
Dar asta nu a putut contrabalansa numărul de execuții, fiindcă altundeva au fost lichidaţi cu atât mai mulţi oameni, subliniază Max Meißauer. Expertul biroului Amnesty International din Germania a vorbit pentru DW despre "execuții, care în câteva țări, puține, au ajuns aproape la dimensiunea unor orgii ale sângelui".
Numărul de execuţii a crescut şi fiindcă pandemia de coronavirus a trecut. "În timpul pandemiei numărul de execuţii la nivel mondial s-a diminuat din pricina măsurilor sanitare luate în închisori", a explicat Meißauer. "Au existat şi mai puţine resurse pentru execuţii, astfel că ele nu s-au mai aflat în fruntea agendei. Acest fenomen nu se mai reflectă în cifrele culese în 2023".
Iran: Pedeapsa capitală ca mijloc de oprimare
În ţările în care mai au loc execuţii, pedeapsa capitală este folosită şi pe post de instrument politic. "Execuţiile publice sunt de când lumea un mijloc de oprimare politică şi de timorare a societăţii", aminteşte Meißauer. Este valabil mai ales în cazul Iranului. Acolo regimul aplică frecvent pedeapsa capitală pentru a înspăimânta populaţia şi pentru a-şi consolida puterea, se arată în raportul AI.
Mai bine de 60 la sută din execuţii au fost aplicate acolo pentru fapte care, potrivit dreptului internaţional, nu se sancţionează cu pedeapsa capitală. Este vorba în primul rând de delicte având legătură cu drogurile. În Iran au existat în anul 2020 cel puţin 246 de execuţii, afirmă Meißauer. "În raportul nostru actual este vorba de mai bine de 853. Sunt cifre care au crescut aproape exponenţial".
Preşedinta Comisiei pentru drepturile omului din Bundestag, Renata Alt, a declarat pentru DW că din acest motiv solicită Uniunii Europene să exercite presiuni sporite la adresa regimului de la Teheran. "Din păcate statele blocului comunitar nu sunt mereu unitare, fiindcă altminteri Gărzile Revoluției din Iran s-ar regăsi de mult timp pe lista organizaţiilor teroriste a UE", apreciază Alt.
Totuşi, "prin presiuni din partea opiniei publice şi prin faptul că politicieni din vest i-au luat sub aripa lor protectoare pe unii din condamnaţii la moarte, s-a putut obţine graţierea unora din ei", a declarat Alt.
Arabia Saudită: Mărturisiri obţinute prin tortură
În Arabia Saudită, ţara aflată pe locul trei la capitolul execuţii, situaţia s-a ameliorat doar la prima vedere, din perspectiva militanţilor pentru drepturile omului. Numărul execuţiilor s-a diminuat cu 21 la sută, însumând 172. Dar, subliniază raportul AI, recunoaşterea vinei se obţine acolo prin tortură, condamnări la moarte contravin dreptului internaţional şi sunt pronunţate la capătul unor procese inechitabile. În plus, Arabia Saudită a fost în 2023 singura ţară din lume în care condamnaţi la moarte au fost decapitaţi cu sabia de un călău.
În plus, în Iran şi Arabia Saudită sunt executaţi oameni acuzaţi de delicte destul de vagi. Unul din ele se cheamă "Adversitate faţă de Allah". O altă mare temă a fost anul trecut Singapore, unde s-a încercat rezolvarea problemei traficului de droguri printr-o excesivă aplicare a condamnărilor la moarte, a evidenţiat Meißauer.
Şi situaţia din SUA şi Africa Subsahariană provoacă îngrijorare
Amnesty International priveşte cu îngrijorare şi situaţia din SUA, unde numărul execuţiilor a crescut de la 18 la 24. În statele americane Idaho şi Tennessee au fost depuse proiecte de lege care fac posibilă aplicarea pedepsei capitale cu ajutorul unui pluton de execuţie. Iar în statul Montana se verifică extinderea listei cu substanţe pentru injecţiile mortale.
Ţara aflată pe locul cinci la capitolul execuţii este Somalia. Acolo AI a consemnat o "creştere dramatică", de la şase în anul 2022 la 38 în 2023. În Africa Subsahariană numărul condamnărilor la moarte înregistrate a crescut "drastic" cu 66 la sută. Acolo au fost curmate 494 de vieţi omenești.
Diplomaţie în lupta contra pedepsei capitale
Germania încearcă să facă presiuni asupra ţărilor care aplică pedeapsa capitală prin negocieri bilaterale, note oficiale de protest şi abordarea acestei tematici în cadrul unor vizite de stat şi reuniuni internaţionale. Dar pentru Amnesty International nu este suficient. "Ne dorim ca guvernul federal să acorde pondere mai mare luptei împotriva pedepsei capitale iar în cazul ţărilor care ies negativ în evidenţă dorim consecinţe diplomatice clare", a cerut Meißauer.
De altfel, el s-a declarat pe deplin de acord cu Albert Camus, care a scris: Se încearcă prezentarea pedepsei capitale ca pe un act de dreptate. Dar în realitate nu este vorba decât de satisfacerea unor instincte animalice existente în societate. Asta nu are nimic a face cu dreptatea. Este şi rămâne un act de răzbunare.
Autorii care semnează materialele din secțiunea Invitații – Ziare.Com își asumă în totalitate responsabilitatea pentru conținut.